Title: Katri Valan runous **
Course: S208 Kirjallisuus 2, Latu auki! > Section: 8. Modernismi

Lue Katri Valan runot Pesäpuu palaa ja Taj Mahal.

1. Mistä Pesäpuu palaa mielestäsi kertoo? Millaisia asioita ja tunteita siinä kuvataan?

2. Mistä Taj Mahal mielestäsi kertoo? Millaisia asioita ja tunteita siinä kuvataan?

3. Palaa Katri Valasta kertovaan tekstiin. Perustele aiemmin kirjoittamasi ja lukemasi avulla, milloin Vala kirjoitti tekstit. Kumpi teksteistä on kirjoitettu ensin?

PESÄPUU PALAA

Levottomina kiertävät ajatukset maata

kuin linnut palavaa pesäpuuta.

Hävityksen, nälän, paon tiet

johtavat koteihin kautta maan.

Siellä olisi ihmisen

ollut hyvä elää

kasvin lailla hiljaa

suonissa tuleentuvien peltojen rauha.

Sukeltaa aamujen kastemaljaan,

kuohua väkevästi kesän auringon alla,

liukua syyspäivän hopeasineen.

Laulaa laulu rakkaudesta,

lasten ilosta ja ihmetyksestä.

Tuskan mustissa liekeissä,

valitusten meressä

karaistuvat kärsivälliset sydämet,

terästyvät viljelijäin siunaavat kädet

kumeaan uhkaan,

puhdistavaan hävitykseen.

Ajatukset kiertävät maata

kuin linnut palavaa pesäpuuta

tähystäen pesien tuhoojia,

huutaen taistelun kovan laulun.

TAJ MAHAL

Surullisina iltoina,

Kun ympärilläni on autiota ja yksinäistä

ja olen väsynyt pieneen, köyhään elämääni,

huvittelen lapsellisella unelmalla:

olen pieni tyttö Itämailla,

joka hiipii Jumna-joen rannalle,

hiljaisten puutarhojen marmoritemppeliin

uhraamaan bel-puun kukkia ja sandelipuuta

Mumtaz-i-Mahalille,

jonka soikeat kasvot olivat kuin kuultava hedelmä

lihassansa vielä raakilo virvoittava kirpeys.

Istahdan valkealle marmorilattialle

ja kuuntelen pepalin oksien suhinaa

uneksien rakkaudesta,

joka rakentaa haudan,

ihanan kuin Taj Mahal,

pienen ruumiini ympärille -

sitten kun olen kuollut.